****

**R E P U B L I K A H R V A T S K A**

**PRIMORSKO-GORANSKA ŽUPANIJA**

**OPĆINA ČAVLE**

**OPĆINSKA NAČELNICA**

KLASA: 230-01/23-01/01

URBROJ: 2170-17-01/01-23-01

Čavle, 29. rujna 2023.g.

Na temelju članka 7. Zakona o kulturnim vijećima i financiranju javnih potreba u kulturi („Narodne novine“ broj 83/22) Općina Čavle objavljuje

**JAVNI POZIV ZA PREDLAGANJE JAVNIH POTREBA U KULTURI**

**OPĆINE ČAVLE ZA 2024. GODINU**

**I.**

**Sadržaj javnog poziva**

Sredstva iz Proračuna Općina Čavle osiguravaju se za financiranje javnih potreba u kulturi, a namijenjena su potpori programima i projektima, aktivnostima i manifestacijama u kulturi od interesa za Općinu Čavle te se dodjeljuju na temelju provedenog javnog poziva (u daljnjem tekstu: Javni poziv) koji se objavljuje na mrežnim stranicama Općine Čavle.

Javnim pozivom definiraju se područja javnih potreba u kulturi, prioriteti i ciljevi, postupak dodjele financijskih sredstava, uvjeti i kriteriji za dodjelu financijskih sredstava, način prijave, rokovi, postupak objave rezultata, postupak podnošenja prigovora, postupanje s prijavama nakon provedbe Javnog poziva, postupak ugovaranja odobrenih sredstava, način korištenja odobrenih sredstava, način izvještavanja te praćenja korištenja sredstava sukladno Zakonu o kulturnim vijećima i financiranju javnih potreba u kulturi.

**II.**

**Područja javnih potreba u kulturi i prihvatljivi predlagatelji**

Na ovaj Javni poziv mogu se prijaviti ustanove, udruge, umjetničke organizacije, samostalni umjetnici i druge pravne i fizičke osobe koji djeluju u kulturi u sljedećim djelatnostima i područjima:

- programi galerijske (izložbene) i likovne djelatnosti,

- programi u području dramske i plesne djelatnosti,

- programi glazbene (koncertne) djelatnosti,

- programi izdavačke djelatnosti te akcije i manifestacije u književno nakladničkoj djelatnosti,

- programi poticanja i razvitka kulturno-umjetničkog amaterizma,

- programi kulturne suradnje,

- programi koji promiču kulturu mladih,

- redovna djelatnost udruga koje djeluju u kulturi na području Općine Čavle,

- ostali kulturni programi i manifestacije od interesa za Općinu Čavle.

**III.**

**Prioriteti i ciljevi**

U procesu vrednovanja prijavljenih programa i projekata posebna pozornost bit će posvećena ispunjavanju prioriteta i ciljeva kulturnog razvitka:

* kvaliteta ponuđenog programa ili projekta,
* značaj programa za očuvanje kulturne baštine i kulturnog identiteta,
* da se realizira na području Općine Čavle,
* sadržajna inovativnost projekta ili programa i primjena novih tehnologija,
* ekonomičnost, kontinuitet i održivost projekta ili programa,
* promicanje lokalne kulture i uključenost u međunarodne i područne kulturne mreže i projekte,
* poticaj kulturnom razvitku kao i uspostavljanje partnerskih suradnji s područjima obrazovanja, znanosti, gospodarstva, turizma itd.,
* promicanje programa za djecu i mlade,
* financijska potpora iz drugih izvora.

**IV.**

**Postupak dodjele financijskih sredstava i objave rezultata**

Stručno povjerenstvo vrednuje i ocjenjuje programe i projekte prijavljene na ovaj Javni poziv slijedeći opće prioritete i ciljeve Javnog poziva, kao i specifičnosti svakog područja umjetničkog i kulturnog djelovanja.

Na temelju prijedloga Povjerenstva općinska načelnica Općine Čavle donosi Odluku o dodjeli financijskih sredstava s popisom odobrenih i odbijenih programa.

Odluka o dodjeli financijskih sredstava s popisom odobrenih i odbijenih programa donosi se najkasnije u roku od 30 dana od dana donošenja Proračuna Općine Čavle za 2024.g. i objavljuje se na mrežnim stranicama Općine Čavle

**V.**

**Uvjeti i kriteriji za dodjelu financijskih sredstava**

Pri stručnom vrednovanju podnesenih prijava za financiranje javnih potreba u kulturi primjenjuju se sljedeći kriteriji i sustav bodovanja :

* kvaliteta ponuđenog programa ili projekta - maksimalno do 20 bodova ;
* značaj programa za očuvanje kulturne i povijesne baštine te kulturnog i kulturalnog identiteta Općine Čavle - maksimalno do 20 bodova;
* inovativnost projekta ili programa u sadržajnom i koncepcijskom smislu - maksimalno do 15 bodova;
* ekonomičnost, kontinuitet i održivost projekta ili programa – maksimalno do 10 bodova;
* promicanje programa za djecu i mlade te njihovo uključivanje u programske i projektne aktivnosti - maksimalno do 15 bodova;
* udio sufinanciranja ponuđenog programa ili projekta iz drugih izvora financiranja - maksimalno do 10 bodova;
* suradnja na lokalnoj razini - maksimalno do 10 bodova.

Kriteriji su određeni u korelaciji s brojem bodova tako da maksimalan broj bodova koji određeni program može postići iznosi 100 bodova.

Iznimno od prethodnog stavka pri vrednovanju programa redovne djelatnosti udruga kao kriterij će se uzeti broj članova udruge i broj programa koje udruga realizira posebice broj programa koje udruga realizira na području Općine Čavle te kriterij suradnje s lokalnom zajednicom.

**VI.**

**Način i rokovi prijave za financiranje javnih potreba u kulturi te upute za predlagatelje**

Prijave za financiranje javnih potreba u kulturi podnose se na odgovarajućim obrascima koji su dostupni na mrežnim stranicama Općine Čavle.

Za svaki pojedini program ili projekt prijavitelj podnosi zasebnu prijavu s propisanom dokumentacijom.

Za prijavu je potrebno popuniti sljedeće obrasce:

1. Prijavnicu za predlaganje programa javnih potreba u kulturi,

2. Izjavu o nepostojanju dvostrukog financiranja,

3. Izjavu o partnerstvu (ako je primjenjivo),

4. Izjava o nekažnjavanju.

Uz propisane obrasce uz prijavu se obvezno prilaže:

1. Dokaz o registraciji udruge, ustanove, umjetničke organizacije ili trgovačkog društva, dokaz o upisu u registar neprofitnih organizacija, dokaz o statusu samostalnih umjetnika, preslika osobne iskaznice (za fizičke osobe)- ne stariji od 3 mjeseca;

2. Potvrda Porezne uprave o stanju duga - ne starija od 30 dana od dana objave Javnog poziva;

3. Uvjerenje da se protiv odgovorne osobe ne vodi kazneni postupak, ili pisanu Izjavu o nekažnjavanju - ne starije od 30 dana od dana objave Javnog poziva;

4. Uvjerenje da se protiv voditelja programa/projekta, ne vodi kazneni postupak, ne starije od 30 dana od dana objave Javnog poziva ili pisanu Izjavu o nekažnjavanju-samo u slučaju ako voditelj nije i odgovorna osoba prijavitelja.

Prijave se podnose u razdoblju od 29. rujna 2023. do 30. listopada 2023. godine do 11.00h bez obzira na način dostave.

Prijavu, obvezne obrasce i propisanu dokumentaciju prijave potrebno je dostaviti Općini Čavle neposredno u pisarnicu ili putem pošte na adresu Čavja 31, 51 219 Čavle, u zatvorenoj omotnici s naznakom „**Prijava na Javni poziv za predlaganje programa u kulturi Općine Čavle za 2024. – NE OTVARAJ“.**

Prijave koje ne ispunjavaju tražene uvjete sukladno tekstu Javnog poziva i Uputama za prijavitelje, koje nisu dostavljene na odgovarajućim obrascima u navedenom roku, kojima nedostaje neki od obveznih priloga, neće se razmatrati niti uvrstiti u financiranje javnih potreba u kulturi Općine Čavle za 2024. godinu.

Upute za predlagatelje sastavni su dio ovog Javnog poziva i dostupni su na mrežnim stranicama Općine Čavle.

**VII.**

**Postupak podnošenja prigovora**

Prigovor protiv Odluke o dodjeli financijskih sredstava podnosi se Općini Čavle sukladno članku 28. Zakona o kulturnim vijećima i financiranju javnih potreba u kulturi.

Datum do kojeg se može podnijeti prigovor objavljuje se zajedno s Odlukom o dodjeli financijskih sredstava na mrežnim stranicama Općine Čavle.

Općina Čavle dužna je odgovoriti na prigovor u roku od 30 dana od dana podnošenja prigovora.

**VIII.**

**Postupanje s prijavama nakon provedbe Javnog poziva**

Svi dokumenti vezani uz prijave za financiranje javnih potreba u kulturi biti će odloženi i čuvani u sukladno posebnom propisu te se ne vraćaju predlagateljima.

**IX.**

**Postupak ugovaranja odobrenih sredstava**

S predlagateljem programa i/ili projekta kojem su odobrena financijska sredstva na temelju Odluke o dodjeli financijskih sredstava Općina Čavle sklapa ugovor o financiranju koji dostavlja prijavitelju kao korisniku financijskih sredstava.

Ugovor o financiranju sadrži iznos odobrenih financijskih sredstava za projekt ili program, rokove isplate odobrenih sredstava te obveze davatelja i obveze korisnika financijskih sredstava.

**X.**

**Način korištenja odobrenih sredstava, izvještavanja te praćenja korištenja sredstava**

Odobrena sredstva moraju se koristiti namjenski uz poštivanje ugovorenih rokova izvršenja programa, projekta ili aktivnosti te ugovorenih rokova dostave završnog izvješća.

Završno programsko i financijsko izvješće izrađuje se na propisanom Obrascu izvješća o realiziranom programu u 2024. godini.

Općina Čavle zadržava pravo izmjene uvjeta i kriterija utvrđenih ugovorom u slučaju nastupanja izvanrednih okolnosti o čemu će uz obrazloženje pravodobno obavijestiti korisnike sredstava.

Ako korisnik sredstava nenamjenski koristi sredstva, ne izvrši program ili ne podnese propisana izvješća, dužan je vratiti primljena sredstva zajedno sa zakonskim zateznim kamatama obračunatim od dana primitka sredstava.

OPĆINSKA NAČELNICA

Ivana Cvitan Polić, mag. cult.